Eskom sê oor beurtkrag dié winterDie Majuba-kragsentrale in Mpumalanga (Foto: Eskom) Beurtkrag kan tot 100 dae gedurende die winter toegepas word. “Ek moet net wel beklemtoon dat dít die uiterste sal wees. Ons verkeer nie in daardie uiterste situasie elke uur van elke dag van elke maand nie,” het Gav Hurford, nasionale beheerbestuurder van Eskom se stelseloperateur, Dinsdag tydens ’n inligtingsessie van Eskom verduidelik. Die inligtingsessie volg kort nadat dit bekend geword het dat Eskom stelseluitdagings beleef en beurtkrag fase 2 gevolglik weer vanaand om 17:00 ingestel sal word. Hurford kon egter nie ’n presiese aantal dae verskaf oor hoe gereeld Suid-Afrikaners die komende winter in die donker gaan moet sit nie. Hy het wel gesê onbeplande onderbrekings in die omgewing van tussen 12 000 MW en 15 000 MW word dié winter verwag. “Ons doen scenariobeplanning omdat ons nie ’n klinkklare antwoord kan gee weens onsekerheid [rakende die kragnetwerk] nie.” Volgens Hurford sal daar wel ongetwyfeld beurtkrag wees. Die beurtkrag sal waarskynlik gedurende die aandpieke ingestel word namate die temperature daal. “Dis so ’n klein bietjie soos die weervoorspelling,” het André de Ruyter, uitvoerende hoof van Eskom, op sy beurt verduidelik. “Ons moet dink aan beurtkrag in terme van waarskynlikhede gegewe die fundamentele gebrek aan betroubaarheid en voorspelbaarheid wat ons van die opwekkingstelsel sien.” De Ruyter meen die vooruitsig vir beurtkrag die komende winter blyk nie in dié stadium te sleg te wees nie. Eskom sal wel moet verseker dat onklaar eenhede ten volle herstel is. Beurtkrag is hoeka Maandagaand ingestel nadat eenheid 5 by Medupi-kragstasie uitgeskop het. De Ruyter het gesê ’n stoomlekkasie het daartoe gelei dat die eenheid uitgeskop het. Die eenheid is egter 23:15 laas nag weer in diens gestel. Eskom doen in dié stadium baie instandhoudingswerk. Die instandhoudingswerk sal egter gedurende die winter oudergewoonte afgeskaal word namate die vraag na elektrisiteit toeneem. Nat steenkool nié die probleem Eskom het dit vanoggend duidelik gestel dat nat steenkool nié die rede was vir Maandagaand se skielike beurtkrag nie. Volgens De Ruyter het Eskom geleer uit sy foute en sy reëngereedheid opgeskerp sedert nat steenkool in 2019 daartoe gelei het dat fase 5-beurtkrag noodgedwonge ingestel moes word. Die swaar reën in KwaZulu-Natal het wel bygedra tot die uitdagings wat Eskom tans beleef. Die reën het ’n beduidende toename in puin in die turbines by die Drakensberg-pompstoorfasiliteit tot gevolg gehad wat nou skoongemaak sal moet word. Eskom het tans genoeg diesel. Daar is tans 70% diesel by die Ankerlig-kragstasie waar oopsiklusgasturbines diesel gebruik om elektrisiteit gedurende die aandpiek en vir nooddoeleindes op te wek. “Dit is genoeg om al die eenhede vir 24 uur te laat hardloop. Dit klink na baie, maar dit is eintlik nie die geval nie omdat die diesel aangery moet word. Dit hou dus logistieke uitdagings in en ons wil dit sover moontlik vermy om die diesel te gebruik.” Die Gariekwa-kragstasie het tans 85% diesel wat genoeg is om alle eenhede vir 36 uur aan die gang te hou. Die kragstasie hou minder logistieke uitdagings in aangesien die diesel met behulp van pypleidings na die kragstasie vervoer word.